Nõukogu direktiiv 93/93/EMÜ,

29. oktoober 1993,

kahe- või kolmerattaliste mootorsõidukite massi ja mõõtmete kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100a,

võttes arvesse nõukogu 30. juuni 1992. aasta direktiivi 92/61/EMÜ kahe- või kolmerattaliste mootorsõidukite tüübikinnituse kohta, [1]

võttes arvesse komisjoni ettepanekut, [2]

koostöös Euroopa Parlamendiga, [3]

võttes arvesse majandus- ja sotsiaalkomitee arvamust [4]

ning arvestades, et:

siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine; selleks vajalikud meetmed tuleks vastu võtta;

igas liikmesriigis peavad kahe- või kolmerattalised sõidukid massi ja mõõtmete osas vastama teatavatele tehnilistele karakteristikutele, mille suhtes kehtivad liikmesriigiti erinevad kohustuslikud sätted; kõnealuste erinevuste tõttu takistavad need sätted ühendusesisest kaubandust;

need siseturu toimimise takistused on võimalik kõrvaldada, kui liikmesriigid võtavad oma siseriiklike eeskirjade asemel vastu ühtsed nõuded;

kahe- või kolmerattaliste mootorsõidukite massi ja mõõtmete kohta on vaja koostada ühtlustatud nõuded, et kõigi kõnealuste sõidukitüüpide suhtes oleks võimalik kohaldada direktiiviga 92/61/EMÜ kehtestatud tüübikinnitusmenetlust ja osa tüübikinnitusmenetlust;

võttes arvesse kõnealuses sektoris soovitatud toimingute ulatust ja mõju, on käesoleva direktiiviga reguleeritavad meetmed vajalikud ja tegelikult vältimatud, et saavutada eesmärki, mis seisneb sõiduki ühenduse tüübikinnituse kehtestamises; liikmesriigid ei suuda üksi seda eesmärki nõuetekohaselt saavutada;

käesoleva direktiivi sätted ei peaks kohustama oma eeskirju muutma liikmesriike, kelle territooriumil ei ole kahe- või kolmerattalistel mootorsõidukitel lubatud vedada haagist,

ON VASTU VÕTNUD KÄESOLEVA DIREKTIIVI:

Artikkel 1

Käesolevat direktiivi ja selle lisa kohaldatakse kõigi direktiivi 92/61/EMÜ artiklis 1 määratletud sõidukitüüpide massi ja mõõtmete suhtes.

Artikkel 2

Osa tüübikinnituse andmise menetlus kahe- või kolmerattalise mootorsõiduki tüübi massi ja mõõtmete suhtes ja kõnealuste sõidukite vaba liikumist reguleerivad tingimused on sätestatud direktiivi 92/61/EMÜ II ja III peatükis.

Artikkel 3

Kõik muudatused, mis on vajalikud lisades esitatud nõuete kohandamiseks tehnika arenguga, võetakse vastu direktiivi 70/156/EMÜ [5] artiklis 13 sätestatud korras.

Artikkel 4

1. Liikmesriigid võtavad vastu ja avaldavad käesoleva direktiivi järgimiseks vajalikud normid enne 1. maid 1995. Liikmesriigid teatavad nendest viivitamata komisjonile.

Kui liikmesriigid need sätted vastu võtavad, lisavad nad nendesse sätetesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

2. Alates lõikes 1 märgitud kuupäevast ei tohi liikmesriigid takistada käesoleva direktiivi nõuetele vastavate sõidukite esmakordset kasutuselevõtmist massi ja mõõtmetega seotud põhjustel.

Lõikes 1 nimetatud sätteid kohaldatakse alates 1. novembrist 1995.

3. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 5

Käesolev direktiiv on adresseeritud liikmesriikidele.

Brüssel, 19. oktoober 1993

Nõukogu nimel

eesistuja

R. Urbain

[1] EÜT L 225, 10.8.1992, lk 72.

[2] EÜT C 293, 9.11.1992, lk 1.

[3] EÜT C 337, 21.12.1992, lk 104 ja 27.10.1993 otsus (Euroopa Ühenduste Teatajas seni avaldamata).

[4] EÜT C 73, 15.3.1993, lk 22.

[5] Nõukogu 6. veebruari 1970. aasta direktiiv 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta (EÜT L 42, 23.2.1970, lk 1). Direktiivi on viimati muudetud direktiiviga 92/53/EMÜ (EÜT L 225, 10.8.1992, lk 1).

--------------------------------------------------

LISA

MÕISTED, ÜLD- JA ERINÕUDED

1. MÕISTED

Käesolevas direktiivis kasutatakse järgmisi mõisteid:

1.1. pikkus -

kaugus sõiduki pikitasandiga risti asetseva kahe vertikaaltasapinna vahel, mis on vastavalt kokkupuutes sõiduki eesmise ja tagumise tasapinnaga. Kõik sõiduki osad, eelkõige kõik ette- või tahapoole väljaulatuvad kohtkindlad osad (kaitserauad, poritiivad, -plekid, -kummid jne) peavad asuma kõnealusel kahel tasapinnal;

1.2. laius -

kaugus sõiduki pikitasandiga paralleelse kahe tasapinna vahel, mis on kokkupuutes sõidukiga mõlemal pool kõnealust tasapinda. Kõik sõiduki osad, eelkõige kõik külgedele väljaulatuvad kohtkindlad osad, välja arvatud tahavaatepeegel (tahavaatepeeglid), peavad asuma kõnealusel kahel tasapinnal;

1.3. kõrgus -

kaugus sõiduki toetuspinna ja sõiduki ülaosaga kokkupuutes oleva paralleelse tasapinna vahel. Kõik sõiduki kohtkindlad osad, välja arvatud tahavaatepeegel (tahavaatepeeglid), peavad asuma kõnealusel kahel tasapinnal;

1.4 pikitasand -

otse edasi liikuva sõiduki suunaga paralleelne vertikaaltasapind;

1.5. tühimass -

tavapäraseks kasutamiseks valmis sõiduki mass, mille varustuses on:

- üksnes kõnealusel tavapärasel kasutamisel ettenähtud lisaseadmed,

- täielik elektriseadmete komplekt, kaasa arvatud tootja paigaldatavad valgustus- ja valgussignaalseadmed,

- sõiduki tühimassi mõõtmisel aluseks võetud seadustega ettenähtud vahendid ja seadmed,

- asjakohased vedelikekogused, et tagada sõiduki kõigi osade nõuetekohane toimimine.

NB:

mõõtmisel jäetakse arvesse võtmata kütus ning kütuse ja õli segu, kuid komponendid nagu akuvedelikud, hüdraulikaõli, jahutusvedelik ja mootoriõli tuleb arvesse võtta;

1.6. töökorras sõiduki mass -

tühimass, millele on liidetud järgmiste komponentide mass:

- kütus: kütusepaak, mis on täidetud vähemalt 90 % ulatuses tootja poolt ettenähtud mahust,

- lisavarustus, mida tootja tavapäraselt pakub tavakasutuseks vajalikule varustusele lisaks (tööriistakomplekt, pakiraam, tuuleklaas, kaitsevahendid jne).

NB:

sõiduki puhul, mis kasutab kütuse ja õli segu:

a) kui kütus ja õli on eelnevalt segatud, tähendab sõna "kütus" kõnealust tüüpi kütuse ja õli eelsegu;

b) kui kütust ja õli kasutatakse eraldi, tähendab sõna "kütus" ainult bensiini. Sel juhul on õli tühimassi mõõtmisel juba arvesse võetud;

1.7. sõidukijuhi mass -

kokkuleppeline ümardatud arv 75 kg;

1.8. registrimass -

tootja poolt väljaarvutatud mass konkreetsetes ekspluatatsioonitingimustes, kusjuures on arvesse võetud tegurid nagu näiteks materjalide tugevus, rehvide kandevõime jne;

1.9. tootja poolt ettenähtud maksimaalne nimikoormus -

koormus, mis saadakse punktis 1.8 määratletud massist punktis 1.6 määratletud massi ja sõidukijuhi massi (määratletud punktis 1.7) lahutamise teel.

2. ÜLDNÕUDED

Kontrollimistel tuleb täita järgmisi nõudeid:

2.1. mõõtmed tuleb määrata tühimassiga sõidukil, ning sõiduki rehvid peavad olema täis pumbatud tootja poolt tühimassil soovitatava rõhuni;

2.2. sõiduk peab olema vertikaalasendis ning sõiduki rattad peavad olema asendis, mis vastab otsesuunas liikumisele;

2.3. sõiduki kõik rattad, välja arvatud varurattad, peavad toetuma toetuspinnale.

3. ERINÕUDED

3.1. Maksimaalsed mõõtmed

3.1.1. Kahe-, kolme- ja neljarattaliste mootorsõidukite maksimaalsed mõõtmed on järgmised:

3.1.1.1. | —pikkus: | 4,00 m, |

3.1.1.2. | —laius: | 1,00 m kaherattalistel mopeedidel, 2,00 m muudel sõidukitel, |

3.1.1.3. | —kõrgus: | 2,50 m. |

3.2. Täismass

3.2.1. Kaherattaliste mootorsõidukite täismass vastab tootja poolt ettenähtud tehniliselt lubatud massile.

3.2.2. Kolme- ja neljarattaliste mootorsõidukite maksimaalne lubatud tühimass on järgmine:

3.2.2.1. kolmerattalised mootorsõidukid:

270 kg mopeedid;

1000 kg kolmerattalised mootorsõidukid (arvesse ei ole võetud elektrisõidukite veoakusid);

3.2.2.2. neljarattalised mootorsõidukid:

350 kg, kerged neljarattalised mootorsõidukid;

400 kg, reisijateveoks ettenähtud neljarattalised mootorsõidukid, välja arvatud kerged neljarattalised mootorsõidukid;

550 kg, kaubaveoks ettenähtud neljarattalised mootorsõidukid, välja arvatud kerged neljarattalised mootorsõidukid (arvesse ei ole võetud elektrisõidukite veoakusid).

3.2.3. Kolme- ja neljarattaliste mootorsõidukite tootja poolt ettenähtud maksimaalne nimikoormus on järgmine:

3.2.3.1. kolmerattalised mopeedid:

300 kg;

3.2.3.2. kerged neljarattalised:

200 kg;

3.2.3.3. kolmerattalised:

3.2.3.3.1. kaubaveoks:

1500 kg;

3.2.3.3.2. reisijateveoks:

300 kg;

3.2.3.4. neljarattalised, välja arvatud kerged neljarattalised:

3.2.3.4.1. kaubaveoks:

1000 kg;

3.2.3.4.2. reisijateveoks:

200 kg;

3.2.4. kahe-, kolme- ja neljarattaliste mootorsõidukite tootja poolt lubatud veetav mass võib olla kuni 50 % sõiduki tühimassist.

--------------------------------------------------